google/wiki40b huggingface dataset:
Ρίκι Ρούμπιο

Καριέρα

Ο Ρούμπιο γεννήθηκε στη Βαρκελώνη. Έκανε το ντεμπούτο του στο ισπανικό πρωτάθλημα την περίοδο 2005-06 με την DKV Χοβεντούτ στις 15 Οκτωβρίου του 2005 σε ηλικία 14 ετών και έγινε ο νεότερος καλαθοσφαιριστής που έπαιξε στο ισπανικό πρωτάθλημα. Κατέκτησε το FIBA EuroCup  με την Χοβεντούτ την ίδια χρονιά, ενώ την επόμενη σεζόν έκανε τα περισσότερα κλεψίματα της κανονικής περιόδου.
Έκανε το πρώτο του ντεμπούτο στην Ευρωλίγκα στις 24 Οκτωβρίου 2006, απέναντι στον Παναθηναϊκό. Ο Ρούμπιο είχε κατά μέσον όρο 2,8 ασίστ ανά αγώνα στην πρώτη του σεζόν στην Ευρωλίγκα. Κέρδισε το ULEB Cup με τη Χοβεντούτ το 2008, ενώ ψηφίστηκε ως ο καλύτερος πλέι μέικερ της χρονιάς στο ισπανικό πρωτάθλημα.
Στις 25 Ιουνίου του 2009 επιλέχθηκε στο νούμερο 5 του ντραφτ από τους Μινεσότα Τίμπεργουλβς, κάνοντάς τον, τον πρώτο γεννημένο στη δεκαετία του 1990 παίκτη που έγινε ντραφτ στο NBA. Οι Τίμπεργουλβς συμφώνησαν με την Μπανταλόνα, να εξαγοράσουν το συμβόλαιό του. Ωστόσο, ο Ρούμπιο αρνήθηκε να κάνει αυτή τη συμφωνία, αναφέροντας ότι αισθάνθηκε πως έπρεπε να ωριμάσει περισσότερο πριν κάνει την είσοδό του στο NBA.
τις 31 Αυγούστου 2009 η Χοβεντούτ έκανε διαπραγματεύσεις με την Μπαρτσελόνα και έτσι ο Ρούμπιο υπέγραψε εξαετές συμβόλαιο με την Μπαρτσελόνα την επόμενη ημέρα. Το 2010 ψηφίστηκε και πάλι καλύτερος πλέι μέικερ του πρωταθλήματος και κέρδισε το τρόπαιο της Ευρωλίγκας με τη Μπαρτσελόνα.
Το καλοκαίρι του 2011 συμφώνησε με τους Τίμπεργουλβς. Το καλοκαίρι του 2017 συμφώνησε με την ομάδα των Γιούτα Τζαζ.

Εθνική Ισπανίας

Ο Ρούμπιο επιλέχθηκε για να παίξει στην ισπανική ομάδα μπάσκετ στους Ολυμπιακούς Αγώνες του Πεκίνου του 2008. Κατέκτησε τη δεύτερη θέση με την Ισπανία αφού η ομάδα του έχασε στον τελικό απέναντι στις ΗΠΑ με σκορ 118-107, και έτσι σε ηλικία 17 ετών έγινε ο νεότερος παίκτης που έπαιξε ποτέ σε τελικό μπάσκετ στους Ολυμπιακούς Αγώνες.
Την επόμενη χρονιά έπαιξε στο Ευρωμπάσκετ της Πολωνίας, όπου η Ισπανία κέρδισε τη Σερβία στον τελικό με σκορ 85-63. Στο τουρνουά, ο Ρούμπιο έπαιξε κατά μέσο όρο 22,7 λεπτά, είχε 5,9 πόντους, 2,2 ριμπάουντ, 3,9 ασίστ και 1,4 κλεψίματα σε κάθε αγώνα.
Νέα Τραπεζούς Γρεβενών

Γεωγραφία - Ιστορία

Η Νέα Τραπεζούντα βρίσκεται προς τα βόρεια του νομού και τα όρια με την περιφερειακή ενότητα Κοζάνης, σε απόσταση 19,5 χλμ. Β.-ΒΑ. τα Γρεβενά και 14 χλμ. ΝΔ. από τη Σιάτιστα. Βρίσκεται δίπλα και δυτικά της Κοκκινιάς και δημιουργήθηκε μετά την Ελληνοτουρκική ανταλλαγή πληθυσμών του 1923, όταν οι εξισλαμισθέντες  Έλληνες (Βαλαάδες) που ζούσαν σε αυτή έφυγαν για την Τουρκία και στην περιοχή εγκαταστάθηκαν πρόσφυγες από τον Πόντο, οι οποίοι ήταν κυρίως από την Όλασα της Τραπεζούντας και το Κιλίγερις του Νικσάρ. Την περίοδο της κατοχής το χωριό κάηκε δύο φορές, από τους Ιταλούς και τους Γερμανούς. Τις δεκαετίες του 1950 και του 1960 πολλοί κάτοικοί του μετανάστευσαν στην Αυστραλία, Δυτική Γερμανία και Βέλγιο.

Διοικητικά

Ως οικισμός αναφέρεται επίσημα το 1961 να προσαρτάται στην τότε κοινότητα Κοκκινιάς. Σύμφωνα με το σχέδιο Καλλικράτης, μαζί με την Κοκκινιά τη τοπική κοινότητα Κοκκινιάς που ανήκει στην δημοτική ενότητα Ηρακλεωτών του Δήμου Γρεβενών αποτελούν και σύμφωνα με την απογραφή 2011 έχει πληθυσμό 19 κατοίκους.
Δ΄ κατηγορία ποδοσφαίρου ανδρών Κύπρου 1992-93

Σύστημα διεξαγωγής

Το πρωτάθλημα ήταν χωρισμένο σε 3 ομίλους: Λευκωσίας-Κερύνειας, Λάρνακας-Αμμοχώστου, Λεμεσού-Πάφου. Στον όμιλο Λευκωσίας-Κερύνειας συμμετείχαν 14 ομάδες και στους ομίλους Λάρνακας-Αμμοχώστου και Λεμεσού-Πάφου από 13 ομάδες. Σε κάθε όμιλο οι ομάδες οποίες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια κάθε ομίλου ανακηρύχτηκε η ομάδα που συγκέντρωσε τους περισσότερους βαθμούς. Οι τρεις πρωταθλήτριες ομάδες προβιβάστηκαν στην Γ΄ κατηγορία 1990–1991. Οι ομάδες που τερμάτισαν στις θέσεις 2-4 κάθε ομίλου συμμετείχαν στο πρωτάθλημα Δ΄ κατηγορίας 1993-94. Οι υπόλοιπες ομάδες κάθε ομίλου υποβιβάστηκαν στα αγροτικά πρωταθλήματα.

Σύστημα βαθμολόγησης

Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.
Κάνδαλος Λαρισσού Αχαΐας

Τοποθεσία

Βρίσκεται σε υψόμετρο 221 μέτρων στη γεωγραφική περιοχή του Λαρισσού. Βρίσκεται πολύ κοντά στα τωρινά σύνορα των Νομών Αχαΐας και Ηλείας. Εγγύς του βρίσκεται το χωριό της Δάφνης (πρώην Κομποθέκρα) στο Νομό Ηλείας και τα χωριά Άνω Βελιτσές και Ψευτέικα στο Νομό Αχαΐας.

Ιστορία

Δημιουργήθηκε από κατοίκους του ομώνυμου εγκαταλελειμμένου ορεινού οικισμού στις πλαγιές των Βουνών της Χαλανδρίτσας. Την 16/10/1940 αναγνωρίστηκε ως οικισμός και υπήχθη στην κοινότητα Μιχοΐου. Με το ΦΕΚ 244Α της 04/12/1997, σύμφωνα με τη Διοικητική Μεταρρύθμιση "Καποδίστριας", προσαρτάται στο Δήμο Λαρισσού μέχρι το 2010 που εντάχθηκε στο Δήμο Δυτικής Αχαΐας (ΦΕΚ 87Α - 07/06/2010) βάσει της Διοικητικής Μεταρρύθμισης "Καλλικράτης".

Λοιπά στοιχεία

Στο χωριό υπάρχουν δύο ναοί: του Αγίου Νικολάου και ο κοιμητηριακός των Αγίων Κωνσταντίνου και Ελένης. Να μην συγχέεται με τον ομώνυμο οικισμό στα Καλάβρυτα και με τον ομώνυμο εγκαταλελειμμένο οικισμό κοντά στη Χαλανδρίτσα του πρώην Δήμου Φαρρών.
Λεωνίδας Μαλαμίδης

Βιογραφικά στοιχεία

Ο Λεωνίδας Μαλαμίδης γεννήθηκε στα τέλη του 19ου αιώνα στο Ροδολίβος Σερρών. Εντάχθηκε το 1907 στο σώμα του Κωνσταντίνου Νταή (καπετάν Τσάρα), που δρούσε στην περιοχή των Σερρών εναντίον των Βουλγάρων κομιτατζήδων. Σύντομα αναδείχθηκε σε πρωτοπαλίκαρο του Κ. Νταή και τέθηκε επικεφαλής ένοπλης ομάδας. Το Μάιο του 1908 με δύο άντρες της ομάδας του, πέτυχε την εκτέλεση 18 Βουλγάρων κομιτατζήδων στην οδός Δράμας - Καβάλας, στη θέση Μπουνάρμπασι, κοντά στο Άνω Κεφαλάρι Δράμας. Έδρασε με το σώμα του, στις περιοχές Φυλλίδας, Δράμας και Δοξάτου. Τον Ιούλιο του 1908 με την επανάσταση των Νεοτούρκων παρέδωσε τον οπλισμό του. Κατά τον Α΄ και Β΄ Βαλκανικούς Πολέμους σχημάτισε ένοπλο εθελοντικό σώμα και συμμετείχε στις επιχειρήσεις από τις 26 Νοεμβρίου του 1912 έως τις 16 Ιουνίου του 1913, συνεργαζόμενος με τον αξιωματικό Κ. Νταή και τον ταγματάρχη Παναγιώτη Γαργαλίδη, συνεισφέροντας στην προσπάθεια απελευθέρωσης της περιοχής των Σερρών από τους Βούλγαρους.
Κυανή Ακτή Συρίας

Η Κυανή Ακτή Συρίας ή Cote d' Azur (στα αραβικά الشاطئ الأزرق al-Shāṭiʼ al-Azraq) είναι ένα παραθαλάσσιο θέρετρο που βρίσκεται 8 χιλιόμετρα βόρεια της Λαττάκειας, στη Συρία. Βρίσκεται κατά μήκος της Μεσογειακής ακτής, σε χώρο αρχαιολογικής σημασίας που ονομάζεται Ρας Ιμπν Χάνι. Τα δύο ξενοδοχεία πέντε αστέρων της Λαττάκειας βρίσκονται σε αυτό το θέρετρο, μαζί με το "Χωριό", το οποίο αποτελείται από ιδιωτικά διαμερίσματα διακοπών και κάμπινγκ. Κατά τη διάρκεια του καλοκαιριού, ολόκληρη η περιοχή είναι γεμάτη με οικογένειες Συρίων που κάνουν διακοπές.
Τμώλος

Ιστορικά και μυθολογικά στοιχεία

Ο Τμώλος αποτελούσε την καρδιά της αρχαίας Λυδίας. Στους βόρειους πρόποδές του ήταν χτισμένες οι Σάρδεις, η πρωτεύουσα της Λυδίας 

και στις νότιες πλαγιές του στην κοιλάδα του Κάυστρου, ήταν χτισμένη η Λυδική πόλη Ύπαιπα. Είχε επίσης και ομώνυμη πόλη. Με το βουνό συνδέονταν πολλές παραδόσεις και θρύλοι των Λυδών. 
Σύμφωνα με έναν μύθο το βουνό πήρε το όνομά του από τον μυθικό βασιλιά των Λυδών Τμώλο, γιο του Άρη και της Θεογόνης. Ο Τμώλος κυνηγώντας στο βουνό που αργότερα πήρε το όνομά του, παρενόχλησε μία συντρόφισσα της Άρτεμης, η οποία είχε καταφύγει στον ναό της θεάς, αδιαφορώντας για την ιερότητα του χώρου. Η Άρτεμη τότε τον τιμώρησε στέλνοντας έναν μαινόμενό ταύρο εναντίον του ο οποίος τον σκότωσε. Μετά το θάνατό του βασίλεψε στη Λυδία η συζυγός του,η Ομφάλη.

Οικισμοί

Κυριότερες πόλεις γύρω από τον Τμώλο είναι σήμερα το Σαλιχλί, που βρίσκεται πολύ κοντά στον αρχαιολογικό χώρο των Σάρδεων και η Φιλαδέλφεια που βρίσκεται στις ανατολικές του πλαγιές. Στον Τμώλο λειτουργεί χιονοδρομικό κέντρο ανατολικά της υψηλότερης κορυφής.
Σκάμπι

Στη μαγειρική, σκάμπι (Scampi) είναι ένας όρος που χρησιμοποιείται εναλλακτικά για ένα είδος αστακού και μια μέθοδο παρασκευής θαλασσινών.
Πολλά είδη αστακών είναι γνωστά με την ονομασία scampi. Από τα πιο κοινά είναι ο νορβηγικός αστακός (Nephrops norvegicus). Το εν λόγω θαλασσινό είναι περισσότερο γνωστό στην Ιρλανδία και στο Ηνωμένο Βασίλειο με την ονομασία Dublin Bay Prawn. Ο αντίστοιχος γαλλικός όρος είναι langoustine. Αποτελεί τον πληθυντικό του ιταλικού scampo, ωστόσο ο τύπος αυτός σπάνια χρησιμοποιείται στα αγγλικά. Το όνομα χρησιμοποιείται ελαφρά στην Ιταλία και σε άλλες χώρες όταν γίνεται αναφορά σε άλλα παρόμοια είδη, παρότι κάποιοι νόμοι για τις ονομασίες τροφίμων (όπως π.χ. στη Βρετανία) ορίζουν ως "scampi" το είδος Nephrops norvegicus.
Η σαρκώδης ουρά του νορβηγικού αστακού μοιάζει περισσότερο σε γεύση και σε υφή με τον αστακό και την καραβίδα παρά με τη γαρίδα (prawn ή shrimp).

Αγγλοαμερικανικές διαφορές στη χρήση του όρου

Τόσο στο Ηνωμένο Βασίλειο όσο και στις ΗΠΑ η λέξη αναφέρεται στη μέθοδο παρασκευής παρά στο συστατικό. Οι μέθοδοι παρασκευής ποικίλλουν στις δύο χώρες.
Έτσι, στο Ηνωμένο Βασίλειο, το "scampi" αναφέρεται σε ένα φαγητό με κρέας από ουρά θαλασσινού με επικάλυψη τριμμάτων ψωμιού ή κουρκούτι (ζύμη), καλοτηγανισμένο και συνοδευόμενο συχνά από τηγανιτές πατάτες, μπιζέλια και σάλτσα Tartar . Στο νότιο ημισφαίριο χρησιμοποιούνται άλλα είδη αστακού, όπως ο Metanephrops challengeri.
Στις ΗΠΑ "scampi" ονομάζεται συχνά στους καταλόγους φαγητών η γαρίδα στην ιταλοαμερικανική κουζίνα. Ο ίδιος ο όρος "Scampi", είναι επίσης το όνομα ενός φαγητού με γαρίδα, που σερβίρεται με βούτυρο, σκόρδο και λευκό ξηρό κρασί. Συχνά συνοδεύεται από ψωμί ή και ως γαρνιτούρα σε μακαρονάδα. Άλλες φορές χρησιμοποιείται ο όρος "shrimp scampi" (γαρίδες σκάμπι) με άλλες ποικιλίες, όπως "σκάμπι κοτόπουλο" ("chicken scampi").
Κυβέρνηση Γεωργίου Παπανδρέου Εθνικής Ενότητος 1944

Η Κυβέρνηση Εθνικής Ενότητος Γεωργίου Παπανδρέου 1944 σχηματίστηκε μετά την απελευθέρωση στις 18 Οκτωβρίου 1944 και αντικατέστησε τη διορισμένη από τους Γερμανούς Κυβέρνηση Ράλλη που διοικούσε τα κατεχόμενα εδάφη της Ελλάδας, καθώς επίσης και την εξόριστη Κυβέρνηση Παπανδρέου που για τη διάρκεια της Κατοχής βρισκόταν στο εξωτερικό Κυβέρνηση του Καΐρου. Λίγες ημέρες πιο πριν, στις 9 Οκτωβρίου 1944, διαλύθηκε και η Πολιτική Επιτροπή Εθνικής Απελευθέρωσης (η «Κυβέρνηση του βουνού»).

Πτώση

Η κυβέρνηση Παπανδρέου έμεινε στην εξουσία μέχρι τις 3 Ιανουαρίου 1945, όταν έπεσε μετά από τα Δεκεμβριανά και τη θέση της πήρε η Κυβέρνηση Νικολάου Πλαστήρα 1945.
Δημοψήφισμα ανεξαρτησίας στη Νέα Καληδονία (2018)

Ένα δημοψήφισμα για την ανεξαρτησία διεξήχθη στη Νέα Καληδονία στις 4 Νοεμβρίου 2018. Οι ψηφοφόροι κλήθηκαν να ψηφίσουν αν η Νέα Καληδονία θα παραμείνει μέρος της Γαλλίας ή θα γίνει ανεξάρτητη χώρα. 
Σύμφωνα με τη συμφωνία της Νουμεά, ένα δεύτερο δημοψήφισμα ανεξαρτησίας στην Νέα Καληδονία θα έπρεπε να πραγματοποιηθεί το 2018. Το προηγούμενο είχε διεξαχθεί το 1987, όταν το 98% των ψηφοφόρων είχαν ταχτεί υπέρ της παραμονής στη Γαλλία.
Οι ψηφοφόροι τάχθηκαν υπέρ της διατήρησης του παρόντος καθεστώτος με ποσοστό 56,4% έναντι 43,6% που τάχτηκαν υπέρ της ανεξαρτησίας.  Η προσέλευση ήταν 81% επί συνόλου 174.995 εγγεγραμμένων ψηφοφόρων. Παρά την αποτυχία του δημοψηφίσματος, οι κάτοικοι της περιοχής θα έχουν ξανά το δικαίωμα να ψηφίσουν για την ανεξαρτησία το 2020 και (αν αποτύχει και αυτό) το 2022, εάν το ένα τρίτο του Κογκρέσου της Νέας Καληδονίας ψηφίσει την διεξαγωγή τους.
Οδός Μπαρίντ

Η οδός Μπαρίντ (Μπορέντρο Μπούμι στα βεγγαλικά) είναι η μεγαλύτερη φυσιογραφική μονάδα που χρονολογείται από τη πλειστόκαινο εποχή στη λεκάνη της Βεγγάλης. Καλύπτει το μεγαλύτερο μέρος των επαρχιών Ντινατζπούρ, Ρανγκπούρ, Πάμπνα, Ρατζσάχι, Μπόγκρα και Τζαϊπουρχάτ των διαιρέσεων Ρατζσάχι και Ρανγκπούρ στο Μπανγκλαντές καθώς και τις επαρχίες Ούταρ και Ντακσίν Ντινατζπούρ και το μεγαλύτερο μέρος της επαρχίας Μάλντα στην Δυτική Βεγγάλη της Ινδίας. Αποτελείται από διάφορα ξεχωριστά τμήματα στο βορειοδυτικό τμήμα του Μπαγκλαντές και το βόρειο τμήμα της Δυτικής Βεγγάλης στην Ινδία καλύπτοντας έκταση που πλησιάζει τα 10.000 τ.χλμ.
Βραβεία Independent Spirit του 2007

Η 23η απονομή των Βραβείων Independent Spirit, έλαβε χώρα στις 23 Φεβρουαρίου 2008, τιμώντας τις καλύτερες επιδόσεις του αμερικανικού ανεξάρτητου κινηματογράφου για το έτος 2007. Οι υποψηφιότητες ανακοινώθηκαν το Νοέμβριο του 2007.
2061 Άνζα

Φυσικά χαρακτηριστικά

Η μέση διάμετρος του Άνζα εκτιμάται σε 2,6 χιλιόμετρα (μπορεί και λιγότερο). O φασματικός τύπος του είναι TCG (κατά Tholen), ενώ το γεωμετρικό άλβεδό του είναι 0,06 (μπορεί και περισσότερο). Ο Άνζα περιστρέφεται γύρω από τον εαυτό του μία φορά κάθε 8 ως 15 ώρες περίπου.
Μνημόνιο

Με τον όρο μνημόνιο, επίσης υπόμνημα, και μνημόνειον κατά τον Θ. Βοσταντζόγλου είναι έκθεση με ειδική αναφορά σε συγκεκριμένη υπόθεση. Δεδομένου ότι συσχετίζεται εννοιολογικά με τη μνήμη, ως μνημόνιο εννοείται οποιοδήποτε έγγραφο ή άλλο μέσο βοηθά τη μνήμη μέσω της καταγραφής γεγονότων ή συγκεκριμένων παρατηρήσεων πάνω σε ένα δεδομένο θέμα. Σε ό,τι αφορά στη διπλωματική γλώσσα, το μνημόνιο είναι επίσημο διπλωματικό έγγραφο, μέσω του οποίου είτε ανταλλάσσονται απόψεις ή εντοπίζονται θέματα για διμερείς ή πολυμερείς συμβάσεις διεθνούς δικαίου.
Σε ό,τι αφορά στην τυπική δομή του το μνημόνιο περιλαμβάνει πληροφορίες για την τρέχουσα κατάσταση, συνοπτική περιγραφή της προτεινόμενης πολιτικής συζήτηση επί των κεντρικών σημείων-κλειδιών, ανάμεσα στα οποία περιλαμβάνονται θέματα υλοποίησης, γενικά οικονομικά και ειδικά χρηματιστηριακά ζητήματα, όπως επίσης και απροσδόκητες αλλαγές. Περιέχει επίσης περίληψη των υπέρ και κατά επιχειρημάτων και προτεινόμενη απόφαση. Θεωρείται σημαντικό γιατί καθορίζει τις ευθύνες των περιλαμβανόμενων μερών εν είδει συμφωνίας, και παρέχει το γενικό πλαίσιο
και το κύρος της συμφωνίας, ξεκαθαρίζοντας ταυτόχρονα όρους και ζητήματα συμμόρφωσης σε γενικά προγράμματα.
Όντας κοινό μέσο επικοινωνίας σε μία εταιρία το υπόμνημα αντιπροσωπεύει συνήθως ένα σύντομο σημείωμα για τη μετακίνηση πληροφοριών από τον ένα τομέα της εταιρείας στον άλλον. Σε αυτού του είδους τα υπομνήματα περιλαμβάνονται λίγα βασικά στοιχεία όπως αποστολέας και παραλήπτης ή παραλήπτες, ημερομηνία το γενικό θέμα και τις απαραίτητες πληροφορίες.
Σαμακιά Πάτρας

Η Σαμακιά είναι περιοχή της Πάτρας. Αναφέρεται η ονομασία της συνοικίας και ως Σαμακά.
Βρίσκεται στο ανατολικό τμήμα της πόλης, χτισμένη σε υψόμετρο περίπου 150 μέτρων στις δυτικές απολήξεις του Παναχαϊκού. Εκτείνεται ανάμεσα στις περιοχές της Αρόης, του Διάκου και της Παγώνας, γειτνιάζοντας με αυτές. Η συνοικία απέχει οδικώς περίπου 4 χιλιόμετρα από το ιστορικό κέντρο της Πάτρας. 
Την περιοχή, μεταξύ άλλων, διασχίζουν οι οδοί Ανθίμου Γαζή, Δαμιλάρη, Διονύσου, Δασκαλογιάννη, Κατσώνη και Λεπενιώτου.
Μεταπολεμική περίοδος

Μεταπολεμική περίοδος ονομάζεται το διάστημα που ακολουθεί μετά το τέλος ενός πολέμου. Μια μεταπολεμική περίοδος μπορεί να γίνει μεσοπολεμική, όταν ο πόλεμος μεταξύ των ιδίων πλευρών συνεχίζεται σε μεταγενέστερο χρόνο (π.χ., η περίοδος μεταξύ του Α΄ και του Β΄ Παγκοσμίου Πολέμου). Εν αντιθέσει, η μεταπολεμική περίοδος σηματοδοτεί την κατάπαυση του πυρός εξ ολοκλήρου.
Στον δυτικό κόσμο, μεταπολεμική περίοδος (μερικές φορές και με κεφαλαία) είναι η περίοδος που ξεκίνησε, κυρίως, μετά το τέλος του Β΄ Παγκοσμίου Πολέμου, αν και πολλά από τα εμπλεκόμενα έθνη του Β΄ Παγκοσμίου Πολέμου ενεπλάκησαν σε άλλους πολέμους έκτοτε.

Χρονολόγιο της μεταπολεμικής περιόδου του Β΄ Παγκοσμίου πολέμου

Ο όρος «μεταπολεμικός» ενδέχεται να έχει διαφορετική έννοια σε διαφορετικές χώρες και να αναφέρεται σε περίοδο που καθορίζεται από τοπικές εκτιμήσεις που βασίζονται στην επίδραση του πολέμου εκεί. Στη Βρετανία, ο όρος «μεταπολεμική» αναφέρεται στην εποχή από την εκλογή του Κλέμεντ Άττλη το 1945 μέχρι αυτή της Μάργκαρετ Θάτσερ το 1979, μια περίοδο που ονομάζεται μεταπολεμική συναίνεση, η οποία ενδεχομένως να αναφέρεται σε μικρότερη περίοδο, που ολοκληρώνεται το 1960 ή με το τέλος που αντιστοιχεί στην εποχή των 50s.
Στην Ελλάδα, η μεταπολεμική περίοδος ξεκίνησε μετά το 1950 εξαιτίας του Εμφυλίου Πολέμου.

Ψυχροπολεμική εποχή

Θεωρώντας τη μεταπολεμική εποχή ως συνώνυμο της ψυχροπολεμικής εποχής, η μεταπολεμική εποχή περιλαμβάνει μερικές φορές και τη δεκαετία του 1980, και ολοκληρώνεται το 1990, με την κατάρρευση της Σοβιετικής Ένωσης. Η δεκαετία του 1990 σπάνια θεωρείται μέρος της μεταπολεμικής περιόδου.
KLM Cityhopper

Δρομολόγια και Δραστηριότητες

Πολλά ευρωπαϊκά δρομολόγια εκτελούνται τόσο από την KLM όσο και από την KLM Cityhopper (εξαρτάται από τις μέρες της εβδομάδας και από τους μήνες του χρόνου). Για παράδειγμα, η πτήση KL1273 Άμστερνταμ - Κυανή Ακτή στη Νίκαια, Γαλλία, εκτελείται από την KLM τους θερινούς μήνες και από την KLM Cityhopper τον υπόλοιπο χρόνο. Άλλες πτήσεις, εκτελούνται αποκλειστικά από την KLM Cityhopper.
Ιωάννης Α΄ της Ολλανδίας

Βιογραφία

Ήταν γιος του Φλόρις Ε΄ κόμη της Ολλανδίας και της Βεατρίκης των Νταμπιέρ, κόρης του Γκυ κόμη της Φλάνδρας.
Λίγο μετά τη γέννησή του ο πατέρας του, μετά από συμφωνία με τον Εδουάρδο Α΄ της Αγγλίας το 1285, τον μνήστευσε με την Ελισάβετ των Ανζού, κόρη του Εδουάρδου Α΄. Έτσι εστάλη στην Αυλή της Αγγλίας για να ανατραφεί εκεί. Το 1296 ο πατέρας του δολοφονήθηκε και ο 12ετής Ιωάννης Α΄ τον διαδέχθηκε. Ο Εδουάρδος Α΄ κάλεσε στην Αυλή του ευγενείς από την Ολλανδία, που διέκειντο ευνοϊκά προς την Αγγλία· μεταξύ αυτών τους Ιωάννη Γ΄ κύριο του Ρένεσσε και Βόλφερτ Α΄ φαν Μπόρσελεν. 
Το 1297 ο Ιωάννης Α΄ νυμφεύτηκε την Ελισάβετ στο Ίπσβιχ και μετά το;y επετράπη να επιστρέψει στην Ολλανδία, με την υπόσχεση να έχει συμβούλους τους Ιωάννη Γ΄ και Βόλφερτ Α΄. Η σύζυγός του μετέβη το επόμενο έτος. Μετά τον Ιωάννη Γ΄, ως επίτροπος της αρχής ενεργούσε ο Βόλφερτ Α΄, που ακολούθησε πολιτική ουδετερότητας στην Φλάνδρα και στην Αγγλία. Όμως το 1299 ήλθε σε διένεξη με την πόλη του Ντόρντρεχτ και το πλήθος εκεί τον σκότωσε. Νέος επίτροπος ανέλαβε ο εξάδελφος τού Ιωάννη Α΄, ο Ιωάννης Β΄ των Αβέν κόμης του Αινώ. Το ίδιο έτος ο Ιωάννης Α΄ απεβίωσε στο Χάαρλεμ από δυσεντερία, αλλά υπήρχαν υποψίες ότι φονεύθηκε.
Ήταν 15 ετών και άτεκνος. Τον διαδέχθηκε ο Ιωάννης Β΄ και από εδώ και πέρα η Ολλανδία έμεινε ενωμένη με το Αινώ. Η χήρα του Ιωάννη Α΄, η Ελισάβετ έκανε δεύτερο γάμο με τον Χάμφρεϋ ντε Μπούεν (Bohun), κόμη του Χέρφορντ.
Συμπαθητικό νευρικό σύστημα

Το συμπαθητικό νευρικό σύστημα είναι τμήμα του αυτόνομου νευρικού συστήματος ή φυτικού νευρικού συστήματος. Το σύστημα αυτό διανέμεται σε διάφορα όργανα και ρυθμίζει τις λειτουργίες του. Το συμπαθητικό και το παρασυμπαθητικό νευρικό σύστημα μέσω της δράσης τους καθορίζουν όλες τις ενέργειες του φυτικού νευρικού συστήματος.
Ευαγόρας Λανίτης

Βιογραφικά στοιχεία

Ο Ευαγόρας Λανίτης γεννήθηκε στη Λεμεσό στις 10 Οκτωβρίου 1921. Απέκτησε πτυχίο και μεταπτυχιακό στη νομική από το Πανεπιστήμιο του Κέιμπριτζ. Ήταν επιχειρηματίας.
Ήταν νυμφευμένος με την Κάθλην Λανίτη και είχε 4 παιδιά. Απεβίωσε στις 7 Νοεμβρίου 1992.

Πολιτική διαδρομή

Στις 8 Αυγούστου 1974 ανέλαβε Υπουργός Γεωργίας και Φυσικών Πόρων και Υπουργός Εμπορίου και Βιομηχανίας για σύντομο χρονικό διάστημα, μετά από πρόταση του Γλαύκου Κληρίδη, προεδρεύοντα της Κυπριακής Δημοκρατίας, στην προσπάθεια του για σχηματισμό ουδέτερης κυβέρνησης μετά το πραξικόπημα και την εισβολή του 1974. Στη διάρκεια της θητείας του βοήθησε στην καλύτερη οργάνωση της παραγωγής, μετά την απώλεια του 40% του ελέγχου των εδαφών του κράτους.
Νυκτέπαρχος

Ο Νυκτέπαρχος ή Έπαρχος της νυκτός ήταν Βυζαντινός στρατιωτικός και δικαστικός τίτλος και διατηρήθηκε έως τον 6ο αιώνα όπου καταργήθηκε από τον Ιουστινιανό. Παρόμοιος αξιωματούχος με ίδιες αρμοδιότητες υπήρξε στην Ρώμη και στην Ρωμαϊκή Αυτοκρατορία με την ονομασία praefectus vigilum (Ταξίαρχος του νόμου).
Ο Νυκτέπαρχος ήταν βασικά ο αρχηγός της νυχτερινής φρουράς, υπεύθυνος για τη δημόσια τάξη, έχοντας και δικαστικές αρμοδιότητες. Γύριζε στην πόλη τη νύχτα έχοντας μαζί του και υπό τις εντολές του 9 άτομα και ήταν υπεύθυνος για την ασφάλεια της πόλης την νύχτα. Ο τίτλος καταργήθηκε από τον Ιουστινιανό το 535 κι αντικαταστάθηκε από τον Πραίτωρ του δήμου με διαφορετικές αρμοδιότητες.
Εκπαίδευση στην Αλβανία

Η εκπαίδευση στην Αλβανία σε πρωτοβάθμιο, δευτεροβάθμιο και τριτοβάθμιο επίπεδο υποστηρίζεται κυρίως από το κράτος. Το ακαδημαϊκό έτος, σχεδόν παρόμοιο με εκείνο των Ηνωμένων Πολιτειών, ξεκινάει τον Σεπτέμβριο ή τον Οκτώβριο και τελειώνει τον Ιούνιο ή τον Ιούλιο. Η αλβανική είναι η γλώσσα διδασκαλίας σε όλα τα δημόσια σχολεία, ενώ υπάρχουν και ελληνόφωνα σχολεία ή σχολεία διδασκαλίας ελληνικών. Υπάρχουν περίπου 5.000 σχολεία σε ολόκληρο το κράτος.
Η στοιχειώδης εκπαίδευση (δημοτικό) είναι υποχρεωτική από τις τάξεις 1 έως 9, αλλά οι περισσότεροι μαθητές συνεχίζουν τουλάχιστον μέχρι και τη δευτεροβάθμια εκπαίδευση. Οι μαθητές πρέπει να περάσουν ειδικές γραπτές εξετάσεις στο τέλος της 9ης τάξης και, επίσης, στο τέλος της 12ης τάξης, προκειμένου να συνεχίσουν την εκπαίδευσή τους. Το ακαδημαϊκό έτος χωρίζεται σε δύο εξάμηνα. Η σχολική εβδομάδα αρχίζει τη Δευτέρα και τελειώνει την Παρασκευή.
Το εύρος εκπαιδευτικής ζωής (πρωτοβάθμια έως τριτοβάθμια εκπαίδευση) της Αλβανίας είναι τα 16 έτη. Το έθνος βρίσκεται στην 25η θέση από 167 χώρες, σύμφωνα με το CIA World Factbook (2017). Το 2015, το συνολικό ποσοστό αλφαβητισμού στην Αλβανία ήταν 98,7%. Το ποσοστό αλφαβητισμού των ανδρών ήταν 99,2% και το ποσοστό αλφαβητισμού των γυναικών ήταν 98,3%.
Λουδοβίκος ο Ευσεβής

Μόνος διάδοχος του Καρλομάγνου

Ο Καρλομάγνος μοίρασε την αυτοκρατορία στους τρεις γιους του από την δεύτερη σύζυγο του Χίλντεργκαρντ της Σουηβίας, δηλαδή στον Λουδοβίκο και τους δύο μεγαλύτερους αδελφούς του, Κάρολο τον νεώτερο, βασιλιά της Νευστρίας, και Πεπίνο, βασιλιά της Ιταλίας (806). Ο μεγαλύτερος αδελφός, Κάρολος ο νεώτερος, ορίστηκε διάδοχος του σε ολόκληρη την Γαλατία, Νευστρία και Νευστρασία, ενώ στον Πεπίνο έδωσε και το στέμμα της Λομβαρδίας, ενώ στον Λουδοβίκο την Ακουιτανία, Σεπτιμανία, Προβηγκία και τμήμα της Βουργουμδίας. Αλλά οι δύο μεγαλύτεροι αδελφοί του πέθαναν πριν από τον πατέρα τους: ο Πεπίνος το 810 και ο Κάρολος το 811, οπότε ο Λουδοβίκος ορίστηκε συναυτοκράτορας και διάδοχος του Καρλομάγνου (813) έναν χρόνο πριν τον θάνατο του μεγάλου αυτοκράτορα.
Τα νομίσματα των πρώτων ετών της αυτοκρατορίας του έδειχναν τον πατέρα του να του δίνει το χρίσμα του αυτοκράτορα. Αμέσως έστειλε τις ανύπαντρες αδελφές του μοναχές, ώστε να μην παντρευτούν με πλούσιους γαμπρούς που αμφισβητήσουν την εξουσία του. Επίσης τους ηλικιωμένους ξαδέλφους του πατέρα του, Αδαλάρδο και Βάλα, τους ανάγκασε να καρούν μοναχοί. Το 816 ο πάπας Στέφανος Δ΄ που διαδέχθηκε τον πάπα Λέοντα Γ΄ τον έστεψε για δεύτερη φορά αυτοκράτορα.

Μερισμός της αυτοκρατορίας στους γιους του

Ο Λουδοβίκος, κατά τη γερμανική συνήθεια, έκανε δύο διανομές της αυτοκρατορίας στους γιους του: την πρώτη φορά μόνο στους τρεις πρώτους, στην οποία ευνοούσε τον πρωτότοκο Λοθάριο, για χάρη του οποίου τα δικαιώματα του ανιψιού του Λουδοβίκου, Βερνάρδου, γιου του Πεπίνου, στο θρόνο της Ιταλίας καταπατήθηκαν και τελικά ο Βερνάρδος θανατώθηκε. Η επιθυμία, ωστόσο, του Λουδοβίκου να πάρει και ο Κάρολος Β΄ ο Φαλακρός μερίδιο στην αυτοκρατορία οδηγεί στη δεύτερη διανομή (829), η οποία ευνοεί τον Κάρολο Β΄ και είναι η αιτία των δυναστικών διαμαχών που ξεσπούν στην οικογένεια, κατά τις οποίες ο Λουδοβίκος Α΄ ο Ευσεβής αρχικά εξορίζεται (833), συμφιλιώνεται πάλι με τους γιους του (835) και τελικά αποβιώνει, ενώ ο Λουδοβίκος Β΄ ο Γερμανικός και ο Λοθάριος στασιάζουν και πάλι (840). 
Κατά τη διάρκεια των συγκρούσεων αυτών, ο γιος του Λουδοβίκου Α΄ του Ευσεβούς, ο Πεπίνος, βασιλιάς της Ακουιτανίας σύμφωνα με τις προηγούμενες διανομές, θανατώνεται. Οι διαμάχες τελικά σταματούν μόνον όταν συνάπτεται η συνθήκη του Βερντέν (843), με την οποία ο Κάρολος Β΄ παίρνει τη Γαλλία, ο Λουδοβίκος Β΄ τη Γερμανία και ο Λοθάριος τη Λωρραίνη (Λοθαριγγία) και τη Λομβαρδία ("Ιταλία"), καθώς και το αυτοκρατορικό στέμμα.